**Poezie**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

POEZIA

E poezia locul meu ascuns,

De nepătruns cetate pentru răi.

E iarăşi iarnă, sună zurgalăi

Şi de la tine n-am niciun răspuns.

Ţi-am scris vreo două topuri de poeme

Pe care singură nu le-ai citit.

În care lume vei fi pribegit

Tu etalon al dragostei supreme?

Doar Cel de Sus mă poate pedepsi

Că te-am iubit cu mintea mea ciudată,

În viaţa mea tu nu eşti la erată

Ci doar temei în verbul a iubi.

A nins de mult pe tâmpla sprijinită

Pe marginea unei berjere vechi.

Privesc Carpaţii, creste neperechi

Şi-ngandur timpul dragoste doinită.

Mai am hârtie şi mai am cerneală

Doar timp nu ştiu cât mai mi-e dat să fiu

Şi simt profund că trebuie să-ţi scriu:

Oricât de plină viaţa ar fi goală

Fără iubire, fără reverii.

Eu încă te iubesc, fie ce-o fi!